Papersnake/gushiwen huggingface dataset:
送张天爵奉贺正旦表航海赴都 其一
袁华（明代）

相臣奉表天边去，使者乘槎海上行。旌旗影拂波涛静，宫殿春开日月明。

中原未必无王猛，前席须当问贾生。风景不殊民物异，江南遗老望休兵。
绍兴以后蜡祭四十二首
佚名（隋代）

［黄钟为角］惟大明尊，实首三辰。
功赫庶物，光被广轮。
几方索乡，咸秩群神。
灵游来下，户此明福。
杜甫引俚语
佚名（唐代）

城南韦杜，去天尺五。
酬崔峒见寄（一作江湖秋思）
司空曙（唐代）

趋陪禁掖雁行随，迁放江潭鹤发垂。素浪遥疑太液水，

青枫忽似万年枝。嵩南春遍愁魂梦。壶口云深隔路岐。

共望汉朝多沛泽，苍蝇早晚得先知。
减字木兰花
朱敦儒（宋代）

无人请我。我自铺氈松下坐。酌酒裁诗。调弄梅花作侍儿。

心欢易醉。明月飞来花下睡。醉舞谁知。花满妙巾月满杯。
二月二日作
强至（宋代）

江上初逢社燕归，青春二月色犹微。
茸茸屐底草烟合，冉冉樽犹花雾飞。
蹭蹬容图双鬓改，苍茫乐事寸心违。
紫丝结鞚谁家子，马跃东风试薄衣。
秋声
关注（宋代）

梦破松声枕上闻，睡魔夜半战吟魂。
初疑秋雨连江岸，乍觉寒潮上海门。
招引好风来古寺，追随月色下前村。
晚行欲问声来处，郁郁苍波漫不分。
菩萨蛮 赋牡丹
张景祁（清代）

护花密系金铃索。锦围碎剪霞绡薄。醉靥不胜情。酒阑花未醒。

梦中传彩笔。切莫书花叶。花底寄相思。被他双燕知。
送程给事知越州
黄颜（宋代）

参天楼阁翠回环，暂拥旌旄笑解颜。久想高怀厌车马，更缘吟兴属江山。

清时独往逍遥地，美政能成指顾间。行恐便膺宣室召，都人期见捧书还。
偶题
姜特立（宋代）

平生事业诗千首，盖世声名黍一炊。
护落中间偶成事，凉凉蹰蹰欲何为。
伐树记
欧阳修（宋代）

署之东园，久茀不治。修至始辟之，粪瘠溉枯，为蔬圃十数畦，又植花果桐竹凡百本。春阳既浮，萌者将动。园之守启曰：“园有樗焉，其根壮而叶大。根壮则梗地脉，耗阳气，而新植者不得滋；叶大则阴翳蒙碍，而新植者不得畅以茂。又其材拳曲臃肿，疏轻而不坚，不足养，是宜伐。”因尽薪之。明日，圃之守又曰：“圃之南有杏焉，凡其根庇之广可六七尺，其下之地最壤腴，以杏故，特不得蔬，是亦宜薪。”修曰：“噫！今杏方春且华，将待其实，若独不能损数畦之广为杏地邪？”因勿伐。

既而悟且叹曰：“吁！庄周之说曰：樗、栎以不材终其天年，桂、漆以有用而见伤夭。今樗诚不材矣，然一旦悉翦弃；杏之体最坚密，美泽可用，反见存。岂才不才各遭其时之可否邪？”

他日，客有过修者，仆夫曳薪过堂下，因指而语客以所疑。客曰： “是何怪邪？夫以无用处无用，庄周之贵也。以无用而贼有用，乌能免哉！彼杏之有华实也，以有生之具而庇其根，幸矣。若桂、漆之不能逃乎斤斧者，盖有利之者在死，势不得以生也，与乎杏实异矣。今樗之臃肿不材，而以壮大害物，其见伐，诚宜尔，与夫才者死、不才者生之说又异矣。凡物幸之与不幸，视其处之而已。”客既去，修善其言而记之。
宫词
王仲修（宋代）

上如尧舜爱民深，宵旰忧勤冠古今。
后苑珍禽都放尽，万方人识好生心。
郊居晚行呈章令四首
赵蕃（宋代）

渊明薪水忧儿子，玉川送米烦邻僧。
我今穷状不可道，减忧得米忧年登。
送刘左史游吴越
卢龙云（明代）

楚中有高士，意气实霞举。薄宦不徇时，三仕未跻膴。

分符及盛年，地近庾山紫。赫赫何所知，闷闷只循理。

王门再曳裾，去思尚孔迩。行路转多艰，拂衣还故里。

十五男女儿，婚嫁俱毕矣。行年八十馀，矫矫类仙侣。

鼓棹出汉江，五岳从兹始。邯郸大道旁，别君逾二纪。

念我本同声，访我金陵市。促膝靡所谈，雅尚仍图史。

筋力不自劳，驱车又复起。吴越美遨游，选胜犹未已。
绝句
道潜（宋代）

高岩有鸟不知名，欵语春风入户庭。
百舌黄鹂方用事，汝音虽好复谁听？
学无学颂一十五首
释印肃（宋代）

休道这边与那边，得时何更有枯偏。
有为皆是梦，梦中明白体如然。
涧阿对雨二首
张雨（元代）

山云油然作，山雨来不缓。既沾灵石坞，遂洒寒栖馆。

落水遽如灵，众草行复烂。有酒不堪酌，无物堪把玩。

与闻季长笛，宁从中散锻。代谢夫何如，徒为白首叹。
和吴相公东府偶成
王安石（宋代）

承华往岁幸踌躇，风月清谈接绪余。
并辔趁朝今已老，连墙得绪喜如初。
诛茅我梦江皋地，浇薤公思洛水渠。
歛退故应容拙者，先营环堵祭牢蔬。
雍雍者鸿十六章 其九
黎景义（明代）

遹岁大渊献，属次于丁。新朝改运，新历颁行。于卬有母，惟知有明。

祀祝举年，新号绝称。大义如日，得之珈缨。
天宫阁早春
白居易（唐代）

天宫高阁上何频，每上令人耳目新。前日晚登缘看雪，

今朝晴望为迎春。林莺何处吟筝柱，墙柳谁家晒麹尘。

可惜三川虚作主，风光不属白头人。
自雕菰淘夜归
焦廷琥（清代）

舟载夕阳去，归来月已斜。岸明人照蟹，林响叶争鸦。

暮港联渔艇，秋星闪浪花。三更无犬吠，比户乐桑麻。
病中散步六绝
岳珂（宋代）

绝怜倦翼晚风高，解枼归来得故巢。
物态随人也欢喜，游丝不住舞蠨蛸。
次韵梁教章宰喜雪
陈造（宋代）

穷腊缺膏润，何异客病渴。
龙伯供雪事，落势不受遏。
缤纷一再余，旋报焦卷活。
去年痛无年，回首气尚夺。
流亡何纷纷，哀诉良聒聒。
为民倒陈红，拟效叫阍谒。
绣衣肉骨手，在帚扫妖孽。
贷金今可偿，复许岁再阅。
秦越作肥瘠，德人终不屑。
协气非挽回，何以救方割。
想闻三白讯，把酒颜为说。
嗣岁屈指计，老农聚头说。
团栾饱饼饦，市鬻追时节。
忍思狼狈初，草木茹根叶。
苦乐倚伏间，此耻幸一雪。
王比部茂钦使过留都追送江上
欧大任（明代）

海内人推谢法曹，南来使节让挥毫。诏函宠借金陵重，词苑名挥历下高。

登岱一鞭开晓色，渡江双旆泛春涛。送君回首新林浦，宁得相携解佩刀。
次韵蔡天任十首 其二
汪藻（宋代）

幽人午枕梦清熟，书笔满床花自开。儿童误起听脩竹，旧雨故人今不来。
谷山照僧能诗事母孝
项安世（宋代）

照公诗甚清，月淡更云轻。
拂拂晴丝卷，霏霏柳絮萦。
我憎禅悖性，渠自孝锺情。
何似辞戎索，中原道上行。
采莲词
张潮（唐代）

朝出沙头日正红，晚来云起半江中。
赖逢邻女曾相识，并著莲舟不畏风。
柴门
陆懿和（清代）

柴门尽被白云遮，绿水溪边听暮鸦。邻媪偶来茶当酒，且谈诗句且锄花。
东阳方韶卿惠古意七篇久不得和五月二十六日将假馆宗阳桥稍有閒暇乃为次韵因寄讯彼中吴子善前辈 其二
戴表元（宋代）

营营寄巢蜂，白昼争空花。跋跋缘壁虫，喧飞乱如麻。

譬如恶俗士，便不挥鞭挝。桐君何处来，隔壁闻瓠巴。
神光灿 赠张九郎
谭处端（元代）

天堂地府，善恶由心，死生迷悟争先。悟舍家缘，忘心展手街前。淡素清贫柔弱，任云水、游历飘然。持坚志，守天长地久，永永绵绵。旧孽如将消尽，定圣贤玄妙，暗里相传。意净心清，自是宝结丹田。若有分毫故犯，返招殃、罪孽难言。如了了，赴蓬莱三岛，做个神仙。
夏日
宋伯仁（宋代）

数点沙鸥掠野塘，雨声初歇水微茫。
桥边十里荷花荡，输与渔人卧晚凉。
次韵国博九日
强至（宋代）

秋光未老已风酸，还似春来料峭寒。
酒盏莫辞今日醉，人心况峭在时欢。
佳辰从古逾金重，远岫登高见黛攒。
且学牧之开口笑，休因菊蕊泪阑干。
题吕城庙
刘宰（宋代）

吕公遗垒枕高冈，落日西风草木荒。王气悬知南国在，不妨北面俨冠裳。
早入谏院二首 其一
郑谷（唐代）

玉阶春冷未催班，暂拂尘衣就笏眠。孤立小心还自笑，梦魂潜绕御炉烟。
次方云台韵
陈宓（宋代）

泉石膏肓世欲忘，扁舟更溯寿湖光。也知他日持荷橐，不似闲时制芰裳。

雨后尚馀新稻熟，风前偏觉荔枝香。人生有禄亲头白，万石何如宦本乡。
感时
赵期（宋代）

谁人共挽天河水，尽洗中原犬虏腥。角巾私第不复言，兵迨留守宗泽疏。
子侯芳园王瓜骈秀传闻远迩快睹咏歌附骥非才续貂聊漫
徐渭（明代）

老后圃聊便，栽蔬夹芋田。坏轳牵远井，破屋傍邻椽。

脱帽当茶灶，持劖掘笋鞭。忽来新莫逆，幸忝旧忘年。

却说渠家圃，如承帝眷惓。瓜虽非五色，蒂却领双圆。

杵向秋砧挂，旒添晓纩县。孪胎咽并纽，蜼尾鼻俱穿。

自是生成偶，非关造化偏。瘿孤羞杜预，面对俨庭坚。

未羡三眠柳，那论并萼莲。娇黄浓鬓钿，浅黑撅针绵。

花谢知谁后，藤升许孰先。客欢浮自赏，妇喜用红缠。

野鼠分行抱，墙蜗别队缘。霜时争画捲，月令特书传。

杨尹诗几首，柳州表一联。合欢光简策，内履慎周旋。

骈拇从来贱，重■自昔怜。冯他閒估校，何处定媸妍。
灞上逢元九处士东归
许浑（唐代）

瘦马频嘶灞水寒，灞南高处望长安。何人更结王生袜，

此客虚弹贡氏冠。江上蟹螯沙渺渺，坞中蜗壳雪漫漫。

旧交已变新知少，却伴渔郎把钓竿。
暑夕泛次王令君韵
史弥宁（宋代）

吟社有如此，终当让一头。
功名吾已晚，富贵子何愁。
努力看书最，偷闲且拍浮。
清游未可负，只尺荻花秋。
采药径
释文珦（宋代）

采药归来迹已陈，真风千古蜕凡尘。细看旧径青青草，犹是仙人醉里春。
复次烟字韵答黄大临庭坚见寄二首
苏辙（宋代）

水竹遮藏自一川，日高茅屋始炊烟。
犬牙舂米新秋后，麦粒烝炊欲社天。
冠盖只今成弃物，杉松他日记栽年。
定应笑我劳生在，卯睡闻呼衣为颠。
十载劳思寤寐间，新诗态度比云烟。
清风吹我无千里，明月随人共一天。
归去林泉应避暑，北征道路恐经年。
与君共愧知时鹤，养子先依黑柏颠。
颂十玄谈·还源
释印肃（宋代）

明月堂前枯梅华，太阳门下雪交加。
宝楼阁裹多怪败，达哩摩尼吽{左口右发}吒。
夜
王鸿绪（清代）

霜风瑟瑟动窗纱，故国音书旅雁赊。永夜闻砧难入梦，他乡见月易思家。

干戈且喜人无恙，浦柳应怜鬓有华。独愧圣朝容弃物，未辞簪绂问桑麻。
送吴明卿再谪睢阳司理 其三
黎民表（明代）

睢水无声下急湍，古园修竹半摧残。问君领郡因何事，此地曾飞白雪寒。
翠蛟亭酬和
赵汝谈（宋代）

衣上缤纷云欲生，一山果熟看猿登。
亦闻鳌背通朱关，几拟追寻竟未曾。
定风波 其二 为潘弱海题画松
朱祖谋（清代）

苍虬根干。不管人间风日换。龙性谁驯。貌此嵚崎历落人。

含豪犹怒。那便蜿蜒霄汉去。规作新图。待访家山第四株。
立春
李石（宋代）

青菜青丝白玉盘，西湖回首忆临安。
竹篱茅舍逢春日，乐得梅花带雪看。
山中即事
薛采（明代）

独木楼西日未斜，相阴竹影荫檐牙。山中麋鹿忘机久，群食疏篱小豆花。
自九度至衡岳呈同游潘文叔二首
赵蕃（宋代）

荦确浑因石，飕飗半以松。
秋鸡添老状，老木怯秋容。
迩日朱张句，当年韩杜踪。
辞工欠诗本，理到倚谈锋。
怨别二首 其二
郭祥正（宋代）

团扇不遮面，欲君永相见。胡为忽别妾，船逐南风便。

君行妾独忽，妾复谁为主。正似晚春花，零落随风雨。

有情频寄书，莫令书更疏。却羡路傍草，到忽逢君车。
次韵傅子骏右司见贻一首
刘一止（宋代）

大旆华镳昼掩扉，松门沙步带山围。循除涨水春来急，释峤孤云懒后归。

试看青鞋缘磴道，不妨野服坐苔矶。应嗟客路风尘暗，绕树惊乌未得依。
柳带得归字
史浩（宋代）

渭水亭亭柳，春柔可绾衣。烟添染黛色，风束舞腰围。

对影同心在，攀条解赐归。行人系不住，结绶上王畿。
神山避暑晚行田间用陶渊明平畴交远风良苗亦怀新为韵 其六
许有壬（元代）

昔人植松柏，映蔚弥崇冈。不为朝夕利，千载当自长。

植槿非不荣，我圃因之荒。白发走畏途，途修马非良。

桑榆赖未晚，此乐且无央。
都门秋思四首·其二
黄景仁（清代）

四年书剑滞燕京，更值秋来百感并。
台上何人延郭隗？市中无感访荆卿。
云浮万里伤心色，风送千秋变徵声。
我自欲歌歌不得，好寻驺卒话平生。
目疾
陈与义（宋代）

天公嗔我眼常白，故著昏花阿堵中。
不怪参军谈瞎马，但妨中散送飞鸿。
著篱令恶谁能继，损读方奇定有功。
九恼从来是佛种，会如那律证圆通。
登巾子山寄怀韩嗣夫
吕颐浩（唐代）

几年踪迹共飞沈，自渡江来幸盍簪。奉使久违常恨别，闲居无梦不相寻。

勒功钟鼎经纶志，混迹渔樵老退心。篱菊正开家酿熟，一樽何日得同斟。
颂古二十四首
释胜（宋代）

开口便见胆，工夫傲东鲁。
昔於豆子山，也解打瓦鼓。
寄题上强山精舍寺（见王象之《舆地纪胜》）
白居易（唐代）

惯游山水住南州，行尽天台及虎丘。

惟有上强精舍寺，最堪游处未曾游。
至德二载甫自京金光门出间道归凤翔乾元初从左拾遗移华州掾与亲故别因出此门有悲往事
杜甫（唐代）

此道昔归顺，西郊胡正繁。
至今残破胆，应有未招魂。
近侍归京邑，移官岂至尊。
无才日衰老，驻马望千门。
偈颂四首
释惟一（宋代）

腊月尽是岁除夜，明朝又是正月一。
年去年来无尽期，拄杖依前乌律律。
平越分司夜坐雨不绝
朱应登（明代）

鸣泉疏雨下高林，此夕天涯感慨心。箐洞夷獠行处有，边城鼓慨坐来深。

堂空风入传虚警，山坼云开散积阴。谩引壶觞看剑佩，壮怀依旧未销沈。
一身
李象鹄（清代）

一身人海百难谋，洗马茫茫未解愁。大地本无台避债，忧疴常解将防秋。

庄生蛱蝶成仙国，卜式牛羊比彻侯。贫病算来犹自得，春风且醉卖春楼。
立春日宿大清口舟中见新月二鼓雪作
袁桷（元代）

春月如佳士，翩翩欲上船。相逢疑昨日，一别又新年。

水镜心胸朗，空轮体质全。更深飞雪急，直与斗清妍。
天育二老禅惠示经佛偈答以十诗
郑清之（宋代）

般柴运水老庞禅，佛法无多在密边。
饼汝将来还与汝，因师交点更团圆。
可理室
胡志道（宋代）

百年日月马上过，赢得闲中可理生。绛阙清都非渺漠，寸田尺理得经营。

默存长使三宫在，急守须防五岳倾。他日功成定仙去，愿随风驭到蓬瀛。
柳梢青 飞絮影
杜文澜（清代）

已误前身梦中寻，梦化了春魂。院落斜阳，池塘淡月，难系愁根。

东风不堕香尘，荡万点、相思泪痕。飘泊何心，虚空欲碎，谁管离人。
邻水延福寺早行
陆游（宋代）

化蝶方酣枕，闻鸡又著鞭。
乱山徐吐日，积水远生烟。
淹泊真衰矣，登临独惘然。
桃花应笑客，无酒到愁边。
虞美人
方翥（宋代）

生犀百万环帐立，漏声未残楚声急。
拔山男子心转柔，夜倚芙蓉秋露泣。
帐中别酒苦如荼，不是婵娟割覇图。
鄛人愤死愁云气，吕氏田头见老夫。
汉宫三万六千日，得意蛾眉亦陈迹。
至今一曲唱虞姬，恨草摇摇向春碧。
题王也痴虚舟三首 其三
陈恭尹（清代）

舟居非水古谁同，曲折疏篱一径通。不乏倪迂高士笔，连人都入画图中。
题苍林叠岫图 其二
赵孟頫（元代）

溪上先人之敝庐，南山秀色照庭除。何时共买扁舟去，看钓寒波缩项鱼。
芍药四首
邵雍（宋代）

含露仙姿近玉堂，翻堦美态醉红妆。
对花未免须酣舞，到底昌黎是楚狂。
淮上乱后寄子都兄五诗
李洪（宋代）

多病新年白发生，愧无筹策赞亲征。
弯弧空作饿鸱叫，逐兔休嗟走狗烹。
凤阁鸾台少知己，天台雁荡恣经行。
可怜未遂求田计，空负江湖浪漫名。
观移碑石有感
顾逢（宋代）

自古兴衰皆有数，移来旧碣作新碑。
少会会见重磨日，还忆今朝刻字时。
百字令 家邵庵叔花影吹笛图
孙荪意（清代）

笛声横处，鹤南飞、裂石戛穿云表。花雾濛濛，疏影淡、别有层楼深窈。

孙楚闲情，恒伊清兴，一曲超神妙。夜深人静，蟾光林罅低照。

凝想按徵移宫，含商吐羽，逸响应缭绕。忽被东风，吹散去、空际馀音犹袅。

几点遥山，半溪流水，花外莺声晓。披图神爽，携尊来此听好。
张千里以诗送邰侄铨试用其韵
葛立方（宋代）

明堂一柱已扶颠，下诏犹求梠与椽。
言并玉卮宜阁笔，鉴同金镜正持铨。
骊珠鱼目难齐价，嫫母西施孰是妍。
勉矣一鸣惊众彦，莫将栀蜡误长鞭。
送华三还乡省觐
孙继皋（明代）

宁亲肯自惜，五月动归鞍。扇枕庭帏近，披裘道路难。

片云随处白，长日计程宽。我亦辞家久，因君泪不乾。
芳姿
孙原湘（清代）

凭阑千里渺相思，说与西风总不知。一片落花人去久，二分明月客眠迟。

事经可喜皆如梦，情到无聊便是痴。青粉墙高在天上，却书团扇寄芳姿。
逐妇行送陈从龙侍御
余继登（明代）

莫逐妇，逐妇令妇悲。试问妇何悲，妾亦有所悲。不缘宝怅閒鸳枕，不愁艳质妒蛾眉。

妾有一寸丹，日织五丈素。织作不辞劳，何事君不顾。

君不顾兮妾无缘，妾无缘兮妾何言。当初拟与同生死，宁知弃掷今如此。

妾岂愿学随风花，妾岂愿作覆盆水。随风花，逐水流，覆盆水，不再收。

妾意与君相绸缪，何无何有为君求，君不悟兮妾心忧。

出君门，沾妾臆，欲行不行长叹息。莫言去妇无颜色，倘君尚欲当窗织，应知去后能相忆。
天竺两峰堂待月
释居简（宋代）

朣朣如水洗新秋，到两峰前凝不流。曾似丈人祠下看，丹梯飞步玉华楼。
桂隐纪咏·静乐庐
张镃（宋代）

城市非无地，如何此结庐。
一家耽静乐，两个水边居。
次韵昌甫并帖斯远五首 其一
韩淲（宋代）

一亭寒美老弥明，閒里经春自喜晴。拄杖披衣随处歇，有时应觉意和平。
题红梅墨梅 其二
释妙声（明代）

玉雪本清真，无端染客尘。祇应溪上月，照我意生身。
句 其六
陈克（宋代）

小楫登鱼蟹，平原聚鸟乌。
百字令 为彦弘母夫人寿 以上三首见淡生堂抄
华幼武（元代）

人生七十，都道是、自古世间稀有。今日华堂，阿弥初度，更绵绵增寿。花柳呈妍香云霭，正好暮春时候。江山如画，百年风景依旧。最喜兰玉森森，彩衣齐拜，舞埙＊迭奏。罗绮香中蟠桃熟，争献瑶池王母。愧忝姻联倚庄椿，琼树岁寒长久。歌词一阕，敬称千岁春酒。
属疾寄曹剑亭
钱维城（清代）

微疴如小隐，闭户即山林。节序抛孤枕，生涯剩苦吟。

霜中群木尽，雨后一镫深。持此萧闲味，应符静者心。
十五日将入章泉上饶有句次韵
韩淲（宋代）

上郭绵绵山，夹路悠悠水。寻春问诗翁，兴寄岂有已。

持觞得茂宰，抵掌笑行止。坐中呼乌乌，酒酣徒热耳。
一剪梅 闻警
黄钧宰（清代）

越水吴山不解愁，舞也轻柔，歌也温柔。逐人新月影如钩，昨日山头，今日城头。
银筝檀板对沧洲，撇了歌喉，剩了诗喉。满天风雨下西楼，一梦苏州，一醉杭州。
忆送双鹅怀玉作长生鹅
王洋（宋代）

不费黄庭一卷经，经年门外戏波轻。
殷勤送上孤峰顶，去伴天鹅云外行。
癸未至节以病晚起走笔戏书纪事排闷十首
方回（元代）

屋少未成宅，地宽聊作园。
吾能甘菜食，或颇送花根。
莳喜阳坡暖，浇怜冻井温。
丁宁三径客，缓步惜苔痕。
次韵叶守端午西湖曲水 其二
苏过（宋代）

暗泉百道草间鸣，已觉圆荷翠盖倾。拟欲挐舟江海去，门前归路是春明。
春怀赋得冰雪莺来晚春寒花较迟十字 其六
王安中（宋代）

文王有遗操，朱弦韵青春。无言独下拜，颀然见长人。

道丧向千载，诗书绝逼真。逼真犹不尽，试语老斲轮。
浣溪沙·书虞元翁书
苏庠（宋代）

水榭风微玉枕凉。牙床角簟藕花香。野塘烟雨罩鸳鸯。
红蓼渡头青嶂远，绿萍波上白鸥双。淋浪淡墨水云乡。
招隐五首 其五
刘基（明代）

有客款我庐，身披紫云袍。鸣驺列前后，从者皆俊髦。

坐我蓬筚下，向我谈伊皋。手斡北斗魁，足踏东海鳌。

高视六合内，泰山等毫毛。挥袂起谢客，且还饮我醪。

醉卧不知晓，衡门塞蓬蒿。
全室禅师使西天竺取经回朝奉和
姚道衍（明代）

竺乾万里归来日，庭下松枝已向东。
皓皓庞眉逾雪白，翩翩毳衲带云红。
昙花瑞现传天界，贝叶文翻进帝宫。
千手大悲增意气，护龙河上舞春风。
赞历代天师·第二十五代讳乾曜
白玉蟾（宋代）

横握镆铘入洞天，洞天漠漠掩寒烟。
仁宗亲问金丹诀，笑指斜阳噪乱蝉。
春答
王周（宋代）

花枝千万趁春开，三月瓓珊即自回。

剩向东园种桃李，明年依旧为君来。
壶庄八咏 其二 石洞崔嵬
佘翔（明代）

灵岩类削成，不结茅为屋。欲觅炼丹人，逍遥此辟谷。
钟山即事
王安石（宋代）

涧水无声绕竹流，竹西花草弄春柔。
茅檐相对坐终日，一鸟不鸣山更幽。
杜少陵墓
刘青藜（清代）

万里清明节，回头忆北邙。可怜出巫峡，曾未到襄阳。

故国三千里，羁魂二十霜。蹉跎稷契志，终古恨茫茫。
卜居三山已四十年矣暇日有感聊赋五字
陆游（宋代）

薄宦非初志，幽居不计年。
稚松成偃盖，小竖亦华颠。
生理凭耕稼，光阴付醉眠。
从来慕园绮，一著要争先。
和北京王郎中见访留诗
邵雍（宋代）

车从赏春来北京，耿君先期已驰情。
此时殒霜奈何重，今岁花驰徒有声。
既辱佳章仍坠刺，宁无累句代通名。
天之材美应自惜，料得不为时虚生。
龙
韩琦（宋代）

育德知何宅，逢辰或见灵。配乾虽有象，作解本无形。

浃物周寰宇，遗功在杳冥。丹青如可状，试下叶公庭。
采金樱子
谢薖（宋代）

三月花如薝卜香，霜中采实似金黄。煎成风味亦不浅，润色犹烦顾建康。
曾汝器既别奉寄
许景衡（宋代）

忆在西斋日，斯文得细论。别离空岁月，飘泊任乾坤。

把酒馀风味，看云各泪痕。扁舟独归处，烟水暮昏昏。
赠休上人
员兴宗（宋代）

碧眼不输岩下电，清诗迸出陇头泷。何须更下牢关铁，出没无心月在江。
次郑敬道明府八景总咏韵
古文集（明代）

邑中奇秀多山水，宇宙名区堪比拟。古祯遗谶良是潜，故老传闻非率尔。

文物诚不下他州，吾祖破荒几百秋。公来览胜有高调，胸次岂同俗吏流。

梧冈落照夕返岩，岫桂拂岚晴未了。渔郎歌月溪浅清，径出云檐深窕窈。

野渡横舟归客号，杏花雨湿耕农劳。龟峰一塔自千古，石边亭饯松花醪。

古今赋咏若干首，此景还来待公久。阳春白雪和再难，斲垩肯为运斤否。
宋徽庙画兰
张璨（明代）

御墨淋漓写楚兰，披图却忆政宣间。
分明一种湘累怨，万里青城似武关。
次韵刘太师苦吟之什
朱弁（宋代）

长城五字屹逶迤，可笑偏师敢出奇。句补推敲未安处，韵更瘀絮益难时。

痴迷竟作禽填海，辛苦真成蚁度丝。却羡弥明攻具速，刘侯漫说也能诗。
港口舟行
魏初（元代）

鸡犬山田计未成，白头又有海南行。只应汤饼逢今日，儿女相看话此情。
哀平南为司训郭君妻
陈政（唐代）

平南古封邑，山水天下奇。谁知水山间，访故有馀悲。

结发事君子，燕婉及兹时。君领平南训，妾当从所之。

嘉合谅不偶，偕老获奚疑。讵意方盛年，世途生崄巇。

胡蓝哄豺虎，咆哮薄城池。鸳鸯忽惊散，仓皇各东西。

孩提在中怀，呱呱益凄其。锋刃转陵胁，死生从此辞。

白璧苟以污，虽生亦奚为。厉声叱凶暴，溅血沾裳衣。

秋霜让凛溧，烈日同光辉。哀哉若女英，展也烈士规。

圣朝重化理，激薄良在斯。纶綍出中禁，龙光贲天涯。

一死安足惜，千载芳名垂。
寄题吴伯丰同荣堂
陈文蔚（宋代）

一气同流举切身，胡然於此限比邻。
直须静处工夫到，便觉闲中意思真。
心远独游千载上，客来共醉一樽醇。
寓形宇内皆生意，何但名园草木春。
文儒见和四诗钦叹高妙谨用韵为答卒章问讯汝
陈长方（宋代）

记公当日事，天上冠群英。
偕计旅庭实，稚齿先飞声。
胸中五色旅，补衮泽斯民。
云胡卷而归，不效岐山鸣。
翛然脱外累，志尚惟清宁。
坐使嘉谷富，无复生蝗螟。
因公古人风，并得千载情。
致中惠瓜因成二绝句
刘子翚（宋代）

蔗浆溜溜香浮玉，苏水沉沉色弄金。
那似甘瓜能破渴，一盘霜雪沍清襟。
诉衷情·长因蕙草记罗裙
晏几道（宋代）

长因蕙草记罗裙，
绿腰沉水熏。
栏干曲处人静，
曾共倚黄昏。
风栏韵，月无痕，暗消魂。
拟将幽恨，试写残花，
寄与朝云。
巴东
陈沂震（清代）

征人日夜逐征鸿，乍过川中入楚中。版籍已知邦国异，人民仍觉语音同。

五年三峡风波路，万里孤舟老病翁。谁信书生遇天幸，平安八口出巴东。
次韵陈海州乘槎亭
苏轼（宋代）

人事无涯生有涯，逝将归钓汉江槎。
乘桴我欲従安石，遁世谁能识子嗟。
日上红波浮碧巘，潮来白浪卷青沙。
清谈美景双奇绝，不觉归鞍带月华。
摸鱼儿十五首 其十二
蒋士铨（清代）

认田田东西南北，碧波鱼戏莲叶。藕花亭子新凉后，一桁栏干斜摺。

人影贴、唱水殿，风来香与鸥波接。暮云千叠，想十里平山，二分明月，中有笛声擪。

缁尘海，那觅采芳菱艓。漫寻手板支颊。画楼若许人同倚，三尺碧筒应挟。

冰簟阔、指明镜，中央小梦宛央惬。银河难涉，只百顷风潭，千章夏木，都借画屏摄。
偶成简任肃斋教论
黄庚（元代）

百年光景易侵寻，消遣间愁只苦吟。
但觉笔头风雨湿，不知鬓底雪霜侵。
冥鸿九负九霄志，老骥空怀千里心。
富贵倘来应有命，何须弹铗扣知音。
同从弟南斋玩月忆山阴崔少府
王昌龄（唐代）

高卧南斋时，开帷月初吐。
清辉澹水木，演漾在窗户。
冉冉几盈澹，澄澄变今古。(冉冉 一作：荏苒)
美人清江畔，是夜越吟苦。
千里共如何，微风吹兰杜。(共 一作：其)
秋夕二首 其二
韩琦（宋代）

此夕何清旷，新秋乍夺炎。凉飙来似旧，熏暑逝如潜。

露重翻香芰，疏云点素蟾。放怀殊不寤，箕斗转前檐。
宫词 其十三
赵佶（宋代）

元宵三五竞芳年，十二都门沸管弦。鳌负缯山辉绛阙，龙衔宝炬撒金莲。
怀贤诗之桑魏公
王禹偁（宋代）

魏公王佐才，独力远晋室。
挥手廓氛霾，放出扶桑目。
感慨会风云，周旋居密勿。
下民得具瞻，上帝赉良弼。
沉沉帷幄谋，落落政事笔。
品流遂甄别，法令颇齐一。
跋敕朝据案，论兵夜远膝。
多士若鸳鸿，官材咸有秩。
诸侯如狼虎，请谒尽股栗。
秉钧多事朝，绰绰有纪律。
远将留侯比，近以赞皇匹。
志在混车书，誓将阐儒术。
皇天未厌乱，运去何飈欻。
高祖厌寰区，少帝无始卒。
老成既疏远，群小相亲昵。
黩武兵渐骄，倒悬人不恤。
和亲绝强虏，谋帅用悍卒。
魏公在藩垣，上疏论得失。
七事若丹青，辞切痛入骨。
忠言殊不省，直首果见屈。
铁马从北来，烟尘昼蓬勃。
穹庐易市朝，左袵杂缨绂。
主辱臣不死，囚缚自安逸。
唯公独遇害，身殒名不没。
惜乎英伟才，济世功未毕。
一读晋朝史，遗恨空郁郁。
子孙亦不振，天道难致诘。
寄璹秋岩
董嗣杲（宋代）

吟穷荒此地，静极省吾生。
秋老肠丝断，江空月魄明。
松檐嗔鸟聚，竹榻梦僧清。
别后苍颜改，初逢慨暑程。
颂古 其十五
释慧空（宋代）

一等作野狐，堂堂大丈夫。徐行青草岸，踏破洞庭湖。
树中草
萧子显（南北朝）

幸有青袍色，聊因翠幄凋。虽间珊瑚蒂，非是合欢条。
折杨柳
林世璧（明代）

榆塞年年别，兰闺空复春。
东风不相识，杨柳满河滨。
弄色黄金嫩，飘花白雪新。
折来双泪落，遥寄玉关人。
见山居可喜
戴复古（宋代）

一溪盘曲到阶除，四面青山画不如。
修竹罩门梅夹路，诗人居处野人居。
范蠡扁舟图
郑思肖（宋代）

乌喙无情奈若何，功成只合理渔蓑。跃身吴越兴亡外，一舸江湖风月多。
读王文公诗
许及之（宋代）

文章与世为师范，经术于时起世仇。少读公诗头已白，只因无奈句风流。
毙驴
李洞（唐代）

蹇驴秋毙瘗荒田，忍把敲吟旧竹鞭。三尺焦桐背残月，

一条藜竹卓寒烟。通吴白浪宽围国，倚蜀青山峭入天。

如画海门支肘望，阿谁家卖钓鱼船。
杂画为刘仲脩题 其一
黎民表（明代）

古木带回溪，来寻径路迷。莫惊春事尽，花在野桥西。
嘉禾八咏·羞墓
陆蒙老（宋代）

玉颜羞见锦衣侯，草木烟封雨锁愁。
不似田文门下客，一贫一富不知羞。
送李员外频之建州
林宽（唐代）

句践江头月，客星台畔松。为郎久不见，出守暂相逢。

鸟泊牵滩索，花空押号钟。远人思化切，休上武夷峰。
杨柳筏
舒岳祥（宋代）

作此横舟古柳间，八风不动只如山。
夜来雨涨牂牁没，却道舟移过别湾。
醉落魄（夜静闻琴）
侯置（宋代）

铜壶漏歇。纱窗倒挂梅梢月。玉人酒晕消香雪。促轸调弦，弹个古离别。

雏莺小凤交飞说。嘈嘈软语丁宁切。相如敧枕推红毯。脉脉无言，还记旧时节。
水调歌头 其一 为施少仪作
黄机（宋代）

此日足可惜，心事正崔嵬。江淮踏遍，经岁相识定谁来。

每向酒边长叹，更向花边长笑，意虑叵能猜。邂逅忽相遇，有客在尘埃。

脱儒冠，著武弁，太多才。笔墨争似，钩戟容易到云台。

馀子何须转手，便把平生胸臆，勇去莫徘徊。事业上金石，人世自叹哀。
颂证道歌·证道歌
释印肃（宋代）

即是如来大圆觉，切忌将心重卜度。
鸟窠拈起布毛吹，未透玄津何摸索。
与张郎中省庵二首 其二
何梦桂（宋代）

青山云影日悠悠，却怪随龙上下游。能捲沧溟为雨去，白云依旧宿林丘。
和黄鲁直游百花洲盘礴范文正公祠下以生存华屋处零落归山丘为韵赋十诗 其三
夏倪（宋代）

堂堂古遗直，心严貌无华。人见不妩媚，何以娱大家。
鹊桥仙 寿王赵公时八十
张野（元代）

鸾台钟吕，瀛州房杜。荣贵康宁天付。三公勋业四朝臣，不胜似、＊溪渔父。朝廷尊敬，君王知遇。香满春风玉树。十分寿比老彭年，恰喜庆
玉壶冰（一作咏冰壶）
李程（唐代）

琢玉性惟坚，成壶体更圆。虚心含众象，应物受寒泉。

温润资天含，清贞禀自然。日融光乍散，雪照色逾鲜。

至鉴功宁宰，无私照岂偏。明将水镜对，白与粉闱连。

拂拭终为美，提携伫见传。勿令毫发累，遗恨鲍公篇。
寄金山朝阳岩僧
刘攽（宋代）

松篁倚石夜露滴，楼阁缘岩风铎高。山僧入定昼不起，顶上潮音翻海涛。
和邢子友
胡寅（宋代）

可怜牒讼汩华年，赖有神交肯惠然。万石同登高柳外，一尊相属晚花前。

浮云空解遮人境，止水何曾染世缘。安得小舟衔尾去，风樯激箭不须鞭。
五月十有二日由霸港奉册入天使馆
李鼎元（清代）

万人争看使星来，一朵黄云抱日开。山到流虬平似岸，水归霸港小于杯。

王孙守礼衣冠古，草木承恩雨露催。宾至如归今始信，果然声教震无雷。
西江月·守拙宜乎宁耐
马钰（金朝）

守拙宜乎宁耐。曾分秀气三台。龙吟虎啸去还来。明月清风自龙。五道霞光覆载。神珠养就辞胎。一声霹雳洞门开。始觉山侗奇怪。
大中祥符封禅十首 其十 太宗配坐酌献用《禅安》。
郊庙朝会歌辞（宋代）

毖祀柔祇，报功厚载。思文太宗，侑神严配。钟石斯和，笾豆咸在。

永锡坤珍，资生为大。
和陈泽民见寄
许景衡（宋代）

涉世真堪笑，论交愧未忘。先生已高遁，贱子尚他乡。

簿领三年梦，尘沙两鬓霜。扁舟归未得，春水满横塘。
相和歌辞。对朦
崔国辅（唐代）

行行日将夕，荒村古冢无人迹。朦胧荆棘一鸟飞，

屡唱提壶酤朦吃。古人不达朦不足，遗恨精灵传此曲。

寄言当代诸少年，平生且尽杯中渌。
自八月初病耳至十一月不愈
释函可（明代）

病耳四经月，耳根转自清。鸦啼久绝响，云过似闻声。

箫鼓从来厌，是非何处生。老年诸籁息，毋复畏天倾。
闻道士弹思归引
刘禹锡（唐代）

仙公一奏思归引，逐客初闻自泫然。

莫怪殷勤悲此曲，越声长苦已三年。
水调歌头（快阁上绣使萧大著）
徐鹿卿（宋代）

廊庙补天手，夷夏想威名。上前张胆明目，倾倒汉公卿。二百年张章贡，前赵后萧相□，今古两豪英。四海望霖雨，可但总祥刑。

自儿时，文字里，已心倾。魁躔邈在霄汉，薄宦偶趋承。山见崆峒秀丽，水见玉虹清绝，犹愿见先生。寄语二三子，洙泗在江城。
秋雨三首 其二
程俱（宋代）

十日丽辰次，如环了无端。人言秋甲子，畏湿不畏乾。

向来谯门道，旁立三尺坛。故勤壁间缘，一起泥中蟠。

青衣跃且躁，有如沐猴冠。先声忽洒道，直此辰与干。

迩来未旬浃，三见急雨寒。黄流抺河草，连樯度平澜。

良苗有佳色，未觉千亩宽。时旸亦须早，无使江湖翻。
姑溪自赞 其一
李之仪（宋代）

蒿目以游千世，铁心以践其志。有时端委以即事，忽尔卖针而买醉，岂所谓逆行顺行莫测者欤。

盖得之自是不得，是以听天命而已。
秦楼月（咏睡香）
赵彦端（宋代）

香蔌蔌。小山丛桂烘温玉。烘温玉。酒愁花暗，沈腰如束。

烦君剩与阳春曲。为君细拂衾罗馥。衾罗馥。一春幽梦，与君相续。
寒夜移疾
陆游（宋代）

走遍天涯白发生，晚叨微禄卧山城。
知章自识狂供奉，士季那山醉步兵。
斸药有时携短鑱，奏书无路请长缨。
此心拟说还休去，付与空阶夜雨声。
句
王惟正（宋代）

云溪水云乡。
居厚弟生日
刘克庄（宋代）

赤帝虽然张火伞，素娥亦自涌冰轮。
门无宾客临罗爵，庭有儿孙贺绂麟。
晚节抽身还故里，他时留面见先人。
星翁未解吾侪意，犹说君王猎渭滨。
蝶恋花·濯锦江头春欲暮
王采（宋代）

濯锦江头春欲暮。枝上繁红，着意留春住。只恐东君嫌面素。新妆剩把胭脂傅。晓梦惊寒初过雨。寂寞珠帘，问有馀花否。怅望草堂无一语。丹青传得凝情处。
日观峰
萧贡（金朝）

半夜东风搅邓林，三山银阙杳沉沉。洪波万里兼天涌，一点金乌出海心。
归途叹
高登（宋代）

孙吴摅将略，申甫翰王家。
腐儒要底用，归种东陵瓜。
中春过阳亭
张栻（宋代）

亭古危临岸，林幽巧近城。
烟容随雨住，花片着溪清。
春事已如许，客怀谁与倾。
亭前两好树，满意欲敷荣。
赠黄叔向二绝
戴栩（宋代）

常恐清吟不疗时，软弓轻剑学兵书。
君今得句欹纱帢，马上功名更莫疎。
引子獐
文同（宋代）

苍獐引黄麑，双耳谁惊立。
高原想新霁，町疃见行迹。
隆庭竹至四绝句 其三
洪适（宋代）

斑箨远移湘岸种，猫头亦是渭川孙。百金得诺今无恨，千亩封侯不在言。
竹浦渔归
石汝砺（宋代）

钓罢收纶日既残，扁舟一叶解登湾。
长歌欸乃乘风去，鸣橹咿登趁月还。
翡翠跃飞红蓼内，鸳鸯惊起白苹间。
奔驰马足车尘者，回首烟波羡尔閒。
又和
韦骧（宋代）

浅雪初成玉石灰，冒寒拥腋上层台。那嗟晚景催人老，且喜新春入手来。

戢戢庭萱芽始迸，娟娟池柳眼先开。却□疏骋南湖辙，坐想高谈肠九回。
惠济院
许广渊（宋代）

建刹基千古，淩云阁数层。成群皆旧衲，那个是真僧。

未灭惟心火，长明总佛灯。泉灵名惠济，济物有时增。
送汪圣锡侍郎帅福唐
范成大（宋代）

承明才入又南州，重见旌旗照柁楼。
道义平生无捷径，风波随处有虚舟。
如公未可违文石，稽古何妨欠碧油。
我亦登门烦著录，此行无力为王留。
和端式十题·春塘冰
司马光（宋代）

春塘含薄冰，淅沥隐隈曲。
晴日射寒芒，柔风折哀玉。
草树曾未知，波光已先绿。
赠眼齿科林殿干
陈郁（宋代）

眼必延厥光，齿必全厥刚。
裂眦不足贵，所贵者目辽。
穿龈不足畏，所畏者唇亡，
入恃明者必察，恃刚者必伤。
此林氏子以是语语我，我亦以是语信其医之良，
因墨之右方。
题义门胡氏华书院
许坚（唐代）

尽说灵踪妨画图，幽奇高尚义群居。
山林总是神仙隐，礼乐爰修周孔书。
解驾十年惟壮士，担簦千里结名庐。
功成霄以非常事，对此那堪不我欺。
岁暮自贻
邵雍（宋代）

当年志意欲横秋，今日思之重可羞。
事到强图皆屑屑，道非真得尽悠悠。
静中照物情难隐，老后看书味转优。
谈麈从容对宾客，荐章重叠误公侯。
已蒙贤杰开青眼，不顾妻孥怨白头。
谷口郑真焉敢望，寿陵余子若为谋。
鼎间龙虎忘看守，棋上山河废讲求。
一枕晴窗睡初觉，数声幽鸟语方休。
林泉好处将诗买，风月佳时用酒酬。
三百六旬如去箭，肯教襟抱落闲愁。
塞下曲 其二
区大枢（明代）

戚戚去乡里，遥遥上塞垣。秦城百战地，汉垒万年屯。

牧马逢秋下，乘墉彻夜奔。从来边戍苦，不敢怨中原。
留题微之廨中清辉阁
王安石（宋代）

故人名字在瀛洲，邂逅低徊向此留。
鸥鸟一双随坐啸，荷花十此对冥搜。
水涵樽俎清如洗，山染衣巾翠欲流。
宣室应疑鬼神事，知君能复几来游。
书怀示友十首 其八
陈与义（宋代）

扬雄平生学，肝肾困雕镌。晚于玄有得，始悔赋甘泉。

使雄早大悟，亦何事于玄。赖有一言善，酒箴真可传。
昭顺老人
章耐轩（宋代）

的皪堪为席上珍。银铛百沸麝脐熏。萧娘欲饵意中人。

拈处玉脐笼蚌颗，剥时琼齿嚼香津。仙郎入口即轻身。
崇仁县
孙觌（宋代）

万山攒拥天一笠，北风吹雨两鬓湿。饥乌绝叫护巢飞，老蛟怒起拿云立。

孤城短日砧杵急，骑驴渺渺冲泥入。桑枝倒折机杼空，道旁废井无人汲。

遗民到今传旧邑，击水华鲸浪三级。

故物漂流百战馀，客子起坐万感集。小驿香醪如雪汁，一杯快作长虹吸。

酒醒寂历照短檠，幽咽数声邻妇泣。
和张仲守绝句四首
陆文圭（元代）

江梅岁晚独清妍，南国相逢亦偶然。
料得知心有寒月，不消重雾与轻烟。
感皇恩·和气霭微宵
沈端节（宋代）

和气霭微宵，黄云飘转。东阁观梅负诗眼。满斟绿酒，唱个曲儿亲劝。愿从今日去，长相见。宝幄欢浓，玉炉香软。彼此宜冬镇长键。绣床儿畔，渐渐日迟风暖。告他事事底，饶一线。
庚辰岁寓开元东罗汉阁
丘葵（宋代）

有美者杰阁，凌然跨虚空。
有觉者彼岸，廓然大圆通。
而我独得蠢，於何而适从。
奉送陆中丞长源诏徵入朝
皎然（唐代）

诏下酂侯幕，徵贤宠上勋。才当持汉典，道可致尧君。

藩牧今荣持，诗流此盛文。水从吴渚别，树向楚门分。

宿寺期嘉月，看山识故云。归心复何奈，怊怅在江濆。
江南曲
黎遂球（明代）

天上月似船，江南船似月。载去当载还，吹落梧桐叶。

新月待新当，燕尾剪残烟。莫打鸳鸯瓦，怕断琵琶弦。

梦郎掷金丸，醒来握莲子。心苦不自知，但得眠来喜。

藕丝抽寄郎，辫作紫骝缰。倘及骑蝴蝶，鞭来过女墙。

行行绕回字，定是今朝至。洗手上高楼，钗头簪茉莉。

开匣见郎书，富贵是归期。扭碎茉莉花，换取金缕衣。
自题写真（时为翰林学士）
白居易（唐代）

我貌不自识，李放写我真。静观神与骨，合是山中人。

蒲柳质易朽，麋鹿心难驯。何事赤墀上，五年为侍臣。

况多刚狷性，难与世同尘。不惟非贵相，但恐生祸因。

宜当早罢去，收取云泉身。
哭楼梅麓
陈允平（宋代）

白玉楼成去作文，只从西棘挂朝冠。
生来病苦相如渴，没后人知范叔寒。
野店春闲沽酒榼，溪堂月冷钓鱼竿。
梅花麓上谁弹泪，岁岁东风吹不乾。
送李尉以监丞致仁归闽中
司马光（宋代）

行行歌式微，浩吧返荆扉。
却著登山屐，尽焚趋府衣。
溪清鱼影乱，竹闇笋芽肥。
应悔浮名误，空将白发归。
六叹（本六首，今存三首）
李涉（唐代）

绮罗香风翡翠车，清明独傍芙蓉渠。上有云鬟洞仙女，

垂罗掩縠烟中语。风月频惊桃李时，沧波久别鸳鸿侣。

欲传一札孤飞翼，山长水远无消息。却锁重门一院深，

半夜空庭明月色。

深院梧桐夹金井，上有辘轳青丝索。美人清昼汲寒泉，

寒泉欲上银瓶落。迢迢碧甃千馀尺，竟日倚阑空叹息。

惆怅不来照明镜，却掩洞房抱寂寂。

汉臣一没丁零塞，牧羊西过阴沙外。朝凭南雁信难回，

夜望北辰心独在。汉家茅土横九州，高门长戟封王侯。

但将钟鼓悦私爱，肯以犬羊为国羞。夜宿寒云卧冰雪，

严风触刃垂旌节。丁年奉使白头归，泣尽李陵衣上血。
横山堂三章 其二
葛立方（宋代）

阳羡之水兮湍流喧豗，砅崖转石兮万壑殷雷。濑浅浅兮忽如石，畦碧绣兮溪罨画。

横山老人兮乐天无忧，聊临睨兮夷犹。揽芳茝兮大薄，搴杜若兮汀洲。

摹写兮宝唾传，悲壮兮又双琐。沐发兮何必咸池，濯吾缨兮水之湄。

乘月兮何必牛渚，系吾舟兮水之浦。吾之舟兮万斛有馀，凌阳侯兮狎灵胥。

百尺揭兮帆席举，撇旋捎濆兮无险阻。傅说骑箕兮不可攀，留此舟兮横山。
送陈群何作吉西征
王迈（宋代）

非时何事欲西征，为有悲风动紫荆。
斜断怜鸿雁惊影，急难方见鹡鴒情。
北方寒地多冰雪，南国饥甿弄甲兵。
扶旐东归良不易。护持孝友有神明。
偈颂七十二首
释祖钦（宋代）

石女高歌木人和，妙用纵横无不可。
三更初夜月明前，开口几人曾蹉过。
追怀曾文清公呈赵教授赵近尝示诗
陆游（宋代）

忆在茶山听说诗，亲从夜半得玄机。
常忧老死无人付，不料穷荒见此奇。
律令合时方帖妥，工夫深处却平夷。
人间可恨知多少，不及同君叩老师。
咏妓（一作王勣诗）
王绩（唐代）

妖姬饰靓妆，窈窕出兰房。日照当轩影，风吹满路香。

早时歌扇薄，今日舞衫长。不应令曲误，持此试周郎。
九月十六日出郡登舟如钱塘十七日舟中杂兴
汪莘（宋代）

巍然钓石压江滨，烟水茫茫断四邻。
天帝座边元是客，刘郎何得欲相臣。
风流子·书帙省淹留
刘秉忠（元代）

书帙省淹留，人间事，一笑不须愁。红日半窗，梦随蝴蝶，碧云千里，归骤骅骝。酒杯里、功名浑琐琐，今古两悠悠。汉代典刑，萧曹画一，晋朝人物，王谢风流。冠盖照神州。春风弄丝竹，胜处追游。诗兴笔摇牙管，字字银钩。遇美景良辰，寻芳上苑，赏心乐事，取醉南楼。好在五湖烟浪，谁识归舟。
独游玉泉寺（三月三十日）
白居易（唐代）

云树玉泉寺，肩舁半日程。更无人作伴，只共酒同行。

新叶千万影，残莺三两声。闲游竟未足，春尽有馀情。
送许希元尉德清
陈深（宋代）

士生天壤内，所抱者奇气。
当观人品高，岂尚名爵贵。
子真第一流，瀹迹南昌尉。
至今疑仙去，风节照百世。
希元人中豪，未识我深愧。
赏闻畜爱马，童子剌而汪。
略不动声色，度量有馀地。
岂易语浅深，是固余所畏。
陆子少许可，欣然纪其事。
迩聆尉山邑，芒刃聊小试。
苕水清且迅，苕民号难治。
顾言化以德，勿但施法制。
令闻起在今，微言毋我弃。
庚子元日早朝大明殿小饮自述
张翥（元代）

玉殿齐班对正衙，退朝冠盖满京华。青天彻晓无云气，黄道回春转日车。

閒染彩毫题帖子，喜将绿酒泛椒花。老身只待承平了，携取来书问故家。
颂古一○一首 其二十五
释子淳（宋代）

岩脱虽有云千顷，户内殊无半夜灯。极目危峦今古秀，暮天斜照碧层层。
与献臣希深伯中源叔景纯会饮城东小园
宋祁（宋代）

共到东园把酒卮，邀欢只畏酒行迟。
尚书有对何能顾，况是尚书无对期。
乙巳秋暮独酌
陆游（宋代）

安期与羡门，秦汉迹已陈，不如东平公，一剑隐红尘。
醉歌题市楼，墨色粲如新。
叱吒兴风云，约束山川神。
从我者谁欤？夜渡黄鹤津。
休日早起
陈与义（宋代）

昽昽窗影来，稍稍禽声集。开门知有雨，老树半身湿。

剧谈了无知，远游非所急。蒲团著身宽，安取万户邑。

开镜白云渡，捲帘秋光入。饱受今日闲，明朝复羁絷。
金丹诗诀 其十二
陈楠（宋代）

移将北斗向南辰，穿过黄庭入紫庭。攒簇一年真造化，太阳正照月三更。
青楼曲三十六韵
胡应麟（明代）

紫陌青楼接上林，香车油壁凤池阴。珊瑚绕砌萦丹嶂，玛瑙当窗甃碧岑。

绝代秪看双白璧，倾城何啻万黄金。鲛鮹帐煖匀苏合，玳瑁筵芬爇水沉。

树树相思巢比翼，枝枝连理结同心。风鬟坠马娇堪画，雾髻盘龙力未任。

淡扫春山重阁曙，斜拖秋水曲房深。床头琥珀镌文贝，几上琅玕琢翠禽。

沙净鸳鸯翘绮褥，泥融鸂鶒睡罗衾。葱笼石竹缘衣绣，馥郁溪兰并带纴。

理棹湖堤春漠漠，乘槎河汉夜阴阴。波填乌鹊虹千丈，水戏鱼龙兽百寻。

鼓瑟湘妃传丽句，吹箫嬴女发清音。褊褼舞燕甘泉畔，宛转惊鸿洛水浔。

天女大罗邀把袂，仙姝少室恋披襟。三三楚岫朝相似，六六巫峰暮半沈。

玉洞玄浆霞共汎，瑶池丹醴月同斟。青鸾惯向前除下，赤凤偏宜后掖寻。

日隐未央频望跸，霜飞长乐骤闻砧。银屏照胆悲华落，铁锁传心怨陆沉。

织锦素娥情惨淡，题纨班氏兴萧森。崔徽谢客容颜瘁，薛媛怀人涕泪霪。

窦太主骄长卧疾，息夫人憾但如瘖。生来陈后情元妒，老去徐娘思尚淫。

岸隔杨花愁岁暮，江迎桃叶畏寒寝。虬髯邂逅缘持拂，犊鼻逶迤为听琴。

破鉴德言怜濩落，投梭益寿笑𡼭嵚。霓裳殿迥唐宗入，铜雀台高魏帝临。

东壁王昌怀易畅，西邻宋玉赋难禁。时凭剑术祛凌暴，屡握刀头盼滞淫。

落尽紫薇重倚架，开残红杏独停针。成阴结子须臾事，肠断春风杜牧吟。
拟古诗·行行重行行
戴廷栻（清代）

行行重行行，裹粮戴吾笠。修途日以荒，所在生荆棘。

犹豫立道傍，徘徊以叹息。所苦非别离，浩荡无所适。

深谷暮烟平，长河明月飞。孤云藐旷覼，转蓬何时归。

忠信不可托，廉介多见欺。惆怅返故乡，且复掩柴扉。
题建宁府分水岭铺
曹勋（宋代）

三年闽海类飘萍，今近天枢第一星。
虽是玉京犹万里，江南山已望中青。
贤者之孝二百四十首·闵子
林同（宋代）

参宁杀人者，三至尚逾垣。
叹息子闵子，孝哉无閒言。
送黄材伯学士赴南院
尹台（明代）

太史新悬学士鱼，鳌宫南入是仙壶。閒牵锦缆白门去，绝胜金珂紫阁趋。

季子物情周列国，左思词赋盛三都。亦知静理经纶业，定有奇猷翊帝谟。
更漏子
罗椅（宋代）

晚潮生，凉月细。一抹远山无蒂。收越棹，起吴樯。人间何限忙。石头城，西北角。杳杳天低鹘落。

浑不似，此波光。清歌催夕阳。
王台驿见晚李花有感
蔡襄（宋代）

玉京仙子爱春芳，弄遍琼枝嗅尽香。
祗有此花知旧意，又随风色过东墙。
宫词 其八
赵佶（宋代）

霰雪飘空玉漏清，月华相伴琐窗明。醇醪醟醟同欢饮，旋摘诗联赋令行。
午日赵钤辖同坐溪旁望灵山云气次韵
韩淲（宋代）

尘俗自尘俗，幽奇自幽奇。竞渡殊污人，正尔无所之。

城隅白云殊，涌出灵山诗。不可磨灭者，天欲铸伟辞。

是大有佳趣，岂问庾元规。举扇勿障风，吾与子同归。
杪秋独夜
白居易（唐代）

无限少年非我伴，可怜清夜与谁同。欢娱牢落中心少，

亲故凋零四面空。红叶树飘风起后，白须人立月明中。

前头更有萧条物，老菊衰兰三两丛。
庚辰六月入都重过旧第有感
彭祖润（清代）

萍踪飘泊几经春，老屋重过倍怆神。自种梅花已如客，惯来燕子尚窥人。

红尘依旧嘶马，绿野苍凉卧石麟。二十余年歌哭地，不堪回首话前因。
句
钱惟演（宋代）

置酒军中乐，闻笳塞上情。
题浔阳送客图
许燕珍（清代）

月冷风清两岸秋，琵琶一曲感江州。天涯不少无情客，岂独商人重利游。
九日三首
张嵲（宋代）

白云冒山顶，流阔作深青。
平林如屯云，中有枫叶頳。
湿烟聚合如，小雨时漂零。
公庭尽日閒，停午闻鸡声。
还如在山间，契此适野情。
老菊不作花，秋蝶转伶竮。
独坐玩物变，万事与心冥。
远怀韦苏州，觅句非为名。
兴至一摛辞，工拙子无撄。
妍{左女右虽}理不无，要非心所营。
仲嘉致政敷学尚书汪兄宠和鄙句且寄适轩记诗
周必大（宋代）

鄞川人物拟三川，公似香山更永年。
杨柳夭桃俱是幻，蓬莱兜率孰非仙。
平生名脱虞卿历，岁晚诗齐梦得肩。
近岸连樯多贾客，定携新句海东传。
重午
韩淲（宋代）

鬓花臂丝盘艾虎，佳人竞云作重午。菖蒲细缕来泛卮，快意酒行何用数。

忽忆当年楚三闾，他愁我乐意何如。不识好恶类如此，世间俗物争奈渠。
寓仙林寺待班戏题
杨万里（宋代）

听尽钟鱼半月声，浪传移住竟何曾。莫教少欠丛林债，更作今宵旦过僧。
别雒下一二知己
谭用之（五代）

金鼎光辉照雪袍，雒阳春梦忆波涛。尘埃满眼人情异，

风雨前程马足劳。接塞峨眉通蜀险，过山仙掌倚秦高。

别来无限幽求子，应笑区区味六韬。
游云居四首 其二
李彭（宋代）

悬崖怒瀑落龙湫，恰似王师破蔡州。续蔓沈竿空莫测，石鱼酒舫未应求。
山居自道
易士达（宋代）

山林清富贵，何在玉堂居。
诗积囊中锦，家多几上书。
碑文堪帐壁，薇蕨当盘蔬。
安分簟瓢乐，虽贫绰有馀。
一线泉
李志甫（宋代）

蓬莱顶上几相逢，常恨山高日力穷。
此地纡回泉一线，蓬莱却在有无中。
红蕖引用李长吉体
杨慎（明代）

红蕖罗袜艳长江，苔钱翠腻弓鞋帮。邯郸步弱西陵远，螓蛾欲飞玄的双。

妙鬘云盘巫螺浅，垂柳梳梳花剪剪。鱼尾霞烘卯色天，紫磨金轮月夕圆。

衍波遥递绡宫笺，素女多情愁牉弦。
次韵舍弟江上
王安石（宋代）

岸红归欲稠，渚绿合犹晚。
晴沙上屐轻，暖水随帆远。
吹波戏鱼动，掠叶飞禽返。
著意觅幽蹊，桃花悞刘阮。
送关明经还粤
林皋（明代）

石头频送客，归思正茫茫。水陆几千里，琴书共一床。

彤墀曾献赋，墨绶待为郎。遥想还家日，南园荔子香。
送秦舍人汝立归无锡时补玉官不赴
黎民表（明代）

台上黄金贮俊良，尚书门第尚馀芳。青藜儤直趋仙禁，银管分曹捧御床。

一下云霄惊落羽，几回歧路叹亡羊。东齐不是长沙远，一侍灵光亦不妨。
寿太师益公 其六
洪适（宋代）

晋公貌状谁能画，曹霸丹青与世殊。头上进贤何足道，至尊书赞古来无。
和千家诗六十首 其一 春日偶成
李江（明代）

霁月光风别一天，春融和意满晴川。梦中端拜程夫子，识破繁华觉晚年。
于太常寺听陈国蔡子元所校正声乐诗
许善心（隋代）

维阳成礼乐，治定昔君临。充庭观树羽，之帝仰摐金。

既因钟石变，将随河海沈。湛露废还序，承风绝复寻。

衮章无旧迹，韶夏有馀音。泽竭英茎散，人遗忧思深。

悲来未减瑟，泪下正闻琴。讵似文侯睡，聊同微子吟。

钟奏殊南北，商声异古今。独有延州听，应知亡国音。
奉和法筵应诏诗
庾信（南北朝）

五城邻北极。
百雉壮西昆。
钩陈横复道。
阊阖抵灵轩。
千柱莲花塔。
由旬紫绀园。
佛影胡人记。
经文汉语翻。
星窥朱鸟牖。
云宿凤凰门。
新禽解杂啭。
春柳卧生根。
早雷惊蛰户。
流雪长河源。
建始移交让。
徽音种合昏。
风飞扇天辩。
泉涌属丝言。
羁臣从散木。
无以预中天。
□□遥可望。
终类仰鹍弦。
棘隐壁三首
白玉蟾（宋代）

苔空绿钱死，松老清阴瘦。
结庐卧白云，柏子烧春昼。
闻竺寺迎号服因成口号
释绍昙（宋代）

祖庭秋晚日增悲，见得芙蓉便展眉。
不与狂花争琐细，淄川缘有拒霜枝。
隐居凤山清明寺 其一
楼淳（宋代）

凤鸟久不至，哲人叹已矣。空留千载名，寂寞残阳里。
荔庄歌
利仁（明代）

江村到处繁花草，景趣无如荔庄好。水横玉带自萦回，山耸画屏远环抱。

晴光倒影上窗虚，酷暑远遁尘埃除。风骚才思吟难到，巧妙丹青画不如。

琼梢玉蕊冰霜质，累垂结就黄金实。大如鹅蛋小如丸，香胜幽兰甜胜蜜。

士林潇洒一閒身，占断罗浮四百春。杨梅卢橘作前骑，龙眼香柚续后尘。

古言世味不全旨，便从何处觅甘美。曾闻碧玉悦坡翁，又见红尘笑妃子。

满前霞采压江南，昆季怡怡乐且耽。持身却羡思之九，取友还嘉益者三。

吟边风月元无价，天外火云多变化。长歌短引慰慇勤，石磴藤床伴清暇。

就中知有读书郎，夜分藜火声琅琅。拟将挟策蟾宫去，行见书香袭桂香。

圣贤道与天地大，世运亨嘉地天泰。殊材辈出动惊人，拖紫纡青如拾芥。

珊瑚海国荔枝丛，曾沐天边雨露浓。为报时人高著眼，争先看取状元红。
次韵斯远见怀
韩淲（宋代）

一树梅花发，窗前耿寒宵。我舞影零乱，哦诗江动摇。

田收粗可饭，岁暮岂无谣。山中烟雾合，水阔雪霜消。
荡舟海目山下捕鲥鱼为鲙 其三
屈大均（明代）

羚羊峡口嘉鱼美，不若鲥鱼海目鲜。黄颊切来纷似雪，绿尊倾去更如泉。
江行第八十九
文天祥（宋代）

朔风飘胡雁，江城带素月。
安得覆八溟，滂沱洗吴越。
严提举挽诗
戴表元（宋代）

判得身煨烬，歌铭尚尔为。可怜蝉脱蜕，还许豹留皮。

剡水归来棹，柯山看断棋。平生触心处，临卷费相思。
凤凰台上忆吹箫 弄花香满衣
于启璋（清代）

残腊辞梅，嫩寒侵柳，小园风送春来。渐夭桃竞放，琼李争开。

相春西邻女伴，妆罢也、倚徙莓苔。柔荑滑、弓鞋半褪，罗袜微歪。

安排。秋千架畔，试闲寻百草，笑赌双钗。更揉红撚白，插鬓堆怀。

伫立湖山石上，错引得、蝶恋蜂猜。花阴冷、归更雪缕，香溢妆台。
足子苍和人诗
胡仔（宋代）

执戟老人双鬓斑，陆沉三世不迁官。
穷如老鼠穿牛角，拙似点鱼上竹竿。
岂有葡萄博名郡，空馀苜蓿上朝盘。
荣华气象无丝许，正坐平生骨相寒。
和咏物诗十首 其九 松涛
卢龙云（明代）

幽姿错落涧边生，虚谷泠泠应水声。烟雨濯枝泉始达，风雷排干势初倾。

轻花并逐虬龙起，飞沫时沾鹳鹤鸣。疑是天河倒峡出，润馀草木更敷荣。
水调歌头
陆求可（清代）

闷坐苦炎热，何日起清凉。时时挥汗如雨，闭户懒衣裳。

总有浮挥沉李，未得冰壶雪峤，倦倒竹方床。欹枕看图画，竟日罢焚香。

梦飞瀑，思露井，慕幽篁。渔歌嘹亮，不知何处浴沧浪。

那得龙皮裁扇，去觅骊山下榻，一任日舒长。无奈红尘近，心地若探汤。
柳枝词十三首
司马光（宋代）

烟满上林春未归，三三两两雪花飞。
柳条别得东皇意，映堤拂水已依依。
次韵九华叶见思鹤山书院诗
魏了翁（宋代）

天空地迥托吾庐，何处山川不裕如。
太极光阴宁有閒，环中事业本无书。
道亨谁谓大人否，夷陋不妨君子居。
昨梦九芙蓉里去，起闻跫足到空虚。
次韵斯远五首 其五
韩淲（宋代）

开恍如斯落更新，寻香逐色转精神。直须一夜风吹尽，到底孤标不负人。
李两山侍郎仲氏儒而医解后会稽索诗识别
林景熙（宋代）

我怀两山翁，夙抱经济略。
曾驱部使车，所至问民瘼。
昆阳斗大部，渔吏久竭泽。
三尺行风霆，四知厉冰蘖。
公余接寒士，捉膝谈礼乐。
以我独闭门，前茅访林壑。
当途尽挟贵，以道可敦薄。
浮云於我如，霖雨用汝作。
如何岁龙蛇，斯人竟冥漠。
平生诗万篇，耿耿志谁托。
颇闻仲氏贤，风骨似其伯。
尔来一披雾，月梁慰离索。
纷纷鸡鹜中，夭矫见孤鹤。
阳秋皮裹鉴，玉素指下脉。
犹有刀圭功，可敌廓庙爵。
四百有四病，如禽应弦落。
送沈信臣赴试南宫五首
韩元吉（宋代）

仆射吴兴自世家，乃翁勋业著金华。
似闻玉座询名字，会伏青蒲掌白麻。
乌目山五题 其三 净居院
李堪（宋代）

入门松桂深，清气生人心。霞影迷窗绮，花光照地金。

微风起层阁，初月升高林。终夜魂自健，满堂钟磬音。
德佑二年岁旦·其二
郑思肖（宋代）

有怀长不释，一语一酸辛。
此地暂胡马，终身只宋民。
读书成底事，报国是何人。
耻见干戈里，荒城梅又春。
游崇真观南楼睹新及第题名处
鱼玄机（唐代）

云峰满目放春晴，历历银钩指下生。
自恨罗衣掩诗句，举头空羡榜中名。
题李山人草堂
方弘静（明代）

岩前宿鸟飞，林外晓光微。
春色惊人早，云山与世违。
泉流采药径，花映钓鱼矶。
借问金门士，谁同萝薜衣。
和陈大庾新建邑庠讲堂
刘黻（宋代）

从来道体播翔沈，黉序舂容领佩衿。
庭草静中春不老，岭梅孤处日相雪。
艮蒙已探圣贤蕴，剥复方知天地心。
赖有诸公扶大道，如予未害入深林。
秋酌
陈宓（宋代）

不饮踰时心已灰，黄花忽破杪秋来。初无雅兴酬佳节，谩把霜英浸玉醅。

免俗未能聊复尔，清时端可赋康哉。明年此日知何处，好遣诗筒数往回。
读卓人孝廉「逐疫行」，走笔率成绝句 其一
林占梅（清代）

嗷嗷到处听哀鸿，鹃血今尤匝地红。召伯不来屠伯至，欲教浩劫遍瀛东。
秋夜梦支道林谈秋水篇晓入华山听一雨大师讲楞严
胡梅（明代）

道人近住支公古松下，梦与支公臂常把。所谈惟有《秋水篇公，所见即是当年马。

将醒未醒闻马嘶，枕席才离眼复迷。来参法席谈奇梦，影乱朝霞众已齐。

天花几散莲花顶，师即支公师未省。丹青老手乏神通，难画松间梦时景。

日暮辞归乏笋舆，松花满脚路忘迂。负来斗粟施香积，此是贫家明月珠。
上潘舍人
陈宓（宋代）

经行造次有新诗，吞吐珠玑不自奇。
寸管久期窥变豹，深丛今幸见孤罴。
高情陶谢犹能及，圣处阴何讵得知。
乞与金丹换凡骨，飞遨只恐乏仙姿。
赠韦处士六年夏大热旱
白居易（唐代）

骄阳连毒暑，动植皆枯槁。
旱日干密云，炎烟焦茂草。
少壮犹困苦，况予病且老。
既无白栴檀，何以除热恼？
[华严经云：以栴檀涂身能除一切热恼而得清凉也。]
汗巾束头鬓，膻食熏襟抱。
始觉韦山人，休粮散发好。
薄倖 山下与顾景行话旧三叠前韵
陈维崧（清代）

风筝脱线。向水驿、山程绕遍。笑十载、求仙任侠，只有金丹难转。

又那知、旧侣重逢，凄凉似阅秋风扇。论红绢前情，青衫少日，曾订厚盟深眷。

且与作、开元话，声渐紧、四条弦慢。算年来尔我，行藏略似，交情直比春山远。

酒槽珠溅。向当垆小语，香醪可许新词换。惹他一笑，榴齿临风微绽。
辛亥夏赴邳州桃源决事感作 其一
施曜庚（清代）

入耳哀鸿遍野鸣，谁教胥吏复苛征。河流怒吼惊剽急，疑诉群黎疾怨声。
闲居感旧偶成十绝乘兴有作不复诠次 其十
吕本中（宋代）

便欲长休老未能，尔来频愧住庵僧。直须弃尽人间事，始见从来一点灯。
衡岳寺僧刺血法华经赞
范成大（宋代）

佛手真法身，晃耀紫金色。散满十方界，聚为七帙书。

七帙遍河沙，震诵说妙法。非聚亦非散，是则法眼观。
读元人诗选选中虞诗居多
王翰（唐代）

适来文物百馀年，总萃才华共一编。瀚海风高鲲独运，朝阳日暖凤孤骞。

九州宝鼎千钧重，一串骊珠百颗圆。珍重囊箱莫遗放，他年须待注家传。
代贺崇清陈侍郎正仲谠诞辰
王迈（宋代）

曾梦乘槎泛银潢，不遇张骞遇东方。为言神仙事渺茫，仙府不在白云乡。

丹台幻作儒珍阁，蓬岛飞来双笔堂。鹤车千乘集云轴，玉尘万斛纷雪香。

是中仙翁永难老，尝侍香案近玉皇。归来手握山水印，傲睨羲昊轻轩裳。

新诗醉墨美无度，奄有元白兼钟王。身在岩壑心廊庙，丝鬓垂颔颜苍苍。

与公同时一辈人，半随蒲荻零秋霜。元老崔嵬独山立，岁寒不改雪中篁。

九月十五夜未艾，长庚伴月光煌煌。台星寿星合为一，今夕何夕见此祥。

翠娥满引九仙酝，菊英入盏宫样黄。珠明玉润陪笑粲，起舞珰佩鸣丁当。

李蹊森森密无缝，佳句往往溢诗囊。我于门阑最晚出，瓣香致祷意则长。

如闻郡国事方殷，须起老手为平章。待教卫武了相业，方许潞公归洛阳。
郡斋閒步
张伯玉（宋代）

花木方塘小，楼台宅院深。
以何消俸禄，无事任山林。
雨雪羁游路，风沙苦战心。
若论当此景，不啻万黄金。
寄峡石老人
王质（宋代）

白沙渡口见须眉，袖角槎牙出好诗。愿得扬舲秋水去，共看明月堕琉璃。
送侍御方麓李公还朝 其二
霍尚守（明代）

年来榷税正愁繁，封事曾闻达九阍。圣主忧民丹诏下，炎方无处不沾恩。
赠彦清
洪皓（宋代）

好生恶杀号苍天，天悯斯民欲息肩。
自是大邦后不戢，在於南国使无{左亻右替日换心}。
论功弗用矜三捷，寺胜何如何万全。
愿早结成修旧好，名垂史策画凌烟。
谒广慈大师诗颂 其二
赵抃（宋代）

大空西山小空东，侍者神通未知穷。庵来不言还作么，数珠提起□裴公。
对老辈语儿时事
钱时（宋代）

回首春风逞少年，厌闻人说旧因缘。
而今恨不逢班辈，说著儿时在眼前。
卫尉邵少卿挽词二首
梅尧臣（宋代）

买得吴门宅，归来自种花。
春风未歌彻，东岱已魂赊。
昔作千年调，今为一日嗟。
人将镌美德，磨石取江沙。
泰定二年丙寅岁元日
范梈（元代）

闽藩杰构入青云，箫鼓声高万壑闻。瓯粤谁存封建业？唐虞真是圣明君。

蓬莱瑞气皇居正，太液恩波御席分。身远祇怀归委佩，丝纶阁近最缤纷。
次韵苏公蜡梅
陈师道（宋代）

化人巧作襄样花，何年落子空王家。
羽衣霓袖涴香蜡，从此人间识尤物。
青琐诸郎郤未知，天公下取仙翁诗。
乌丸鸡距写玉叶，郤怪寒花未清绝。
北风驱雪度关山，把烛看花夜不眠。
明朝诗成公亦去，长使梅仙诵佳句。
湖山信美更须人，已觉西湖属此君。
坐想明年吴与越，行酒赋诗听击鉢。
寓言一绝
苏籀（宋代）

輶眇岂任胜妇职，春暾桃蓓未敷莲。
月娥宫额噫神护，旖旎仙舲托使旃。
赠竹卿
释行海（宋代）

一击虚空成粉碎，渭川千亩亦徒劳。
不沾一点湘妃泪，自是无心节更高。
化前题壁
释顿悟（宋代）

精神若还天，肉骨又还上。
上下都还了，此身元是主。
惟有一点云，不散还不聚。
从然却还来，未脱寻常母。
若更善修日，西方是吾祖。
北燕岩
黄光宗（明代）

空山太古意，对坐日忘机。林鸟惊无定，岩花落且飞。

寒泉挂石壁，落日照渔矶。世事空劳梦，还应学采微。
竹石屏歌谢遁泽
王柏（宋代）

好古博雅时遁泽，往岁赠我墨图柏。
今年揆予初度临，又复持赠竹石屏。
柏以祝我老，竹以坚我心。
长歌短歌先后发，书室夜夜生光荧。
君才固磊落，爱我何独深。
此石不知出何地，来自紫阳夫子门。
紫阳缘督两授受，谓宜永作传家珍。
所宝又有大於此，余光委照非其人。
以我所愿紫阳学，以我生作石笋孙。
石笋固宜有石竹，笋竹生成同一根。
当时竹上岁寒句，先达难赏流传今。
去年忽得紫阳岁寒字，如约屏石来同盟。
朝夕敛身对二妙，俨然拱侍沧洲之竹林，
寓物敬慕度义全幽贞。不有畏友相勉励，
安得准绳磨琢箴。句中雅意已佩服，
石中有竹谁能评。欧梅苏范六君子，
绝识雄辨万口称。珠犀砂玉亦得矣，
髣髴未得此理真。顾我生既晚，
欲说口已瘖。造化发育固难测，
尝闻古有刚柔分。柔土既发万物之生气，
刚土故涵万物之阴精。人之所见自有限，
熟识万象俱妙凝。此非物之影，
真是竹之形。遗梢坠叶积於土，
土化为石竹自存。生物不随凝结变，
请观琥珀与水晶。我疑此石生渭滨，
土石变化岁一层。岁岁层层应万状，
直欲尽磨翠壁铺作千亩帐。
与周希颜游灵泉归途偶作
陈文蔚（宋代）

花日迟迟暖似烘，杖藜飞舞趁东风。
野桥傍水柳先绿，山寺留春桃正红。
信步听诗忘日晚，因言契理觉春融。
莆田远在千山外，长使灵泉信息通。